་སྐད་བརྗོད་དོ།། ཧཱུྃ་བྷྱོ། གདོད་ནས་རབ་གྲུབ་དག་པའི་ཞིང་། །ཀུན་ཏུ་ཧེ་རུ་ཀ་རྣམས་དང་། །གསང་བ་མཆོག་གི་འགྱེད་པ་ནས། །གཉིས་སུ་མེད་པར་རྟག་བཞུགས་ཀྱང་། །གདུལ་བྱའི་མོས་པ་སྣ་ཚོགས་པར། །གང་འདུལ་གཟུགས་སྐུའི་སྒྱུ་འཕྲུལ་གར། །མཐའ་ཡས་ཅི་ཡང་དགྱེས་པ་ཅན། །མཁའ་འགྲོའི་དབང་ཕྱུག་འཁོར་བཅས་རྣམས། །བསུང་ཞིམ་ངད་ལྡན་སྤོས་སྨན་ཤིང་། །ཇི་སྙེད་རབ་ཚོགས་ཕུང་པོ་ཆེ། །གཙང་མར་སྦར་བར་བྱིན་གྱིས་བརླབས། །དུད་སྤྲིན་ནམ་མཁའ་ཀུན་ཁྱབ་པས། །བསང་ངོ་དགྱེས་པས་བཞེས་སུ་གསོལ།། སྐུ་གསུང་ཐུགས་ལ་ཉེས་སྒྲིབ་ཚོགས། །ཅི་མཆིས་མ་ལུས་དག་གྱུར་ཅིག །བདག་ཅག་སྡིག་སྒྲིབ་ལས་ཐར་མཛོད། །འབྲུ་སྣ་ལས་གྲུབ་ཨ་མྲྀ་ཏ། །རིན་ཆེན་ཚོགས་དང་ལེགས་སྦྱར་བ། །འཆི་མེད་བདུད་རྩིའི་ངོ་བོ་ཉིད། །མི་ཟད་རྒྱ་མཚོར་དམིགས་ཏེ་འབུལ། །མི་མཐུན་མཐའ་དག་ཞི་བྱེད་དང་། །མཐུན་རྐྱེན་ཡོངས་འཛོམས་དངོས་གྲུབ་དང་། །གསང་གསུམ་བདེ་བ་ཆེན་པོ་ཡིས། །དགའ་སྟོན་མཆོག་གི་དཔལ་དུ་འབར། །གཙང་ཞིང་གཙང་མར་སྦྱར་སྐྱེམས་པའི། །ཕྱེ་མར་རབ་དཀར་རོ་བཅུད་ལྡན། །དཔག་བསམ་འབྲས་བུ་ལྟར་བསམ་པ། །ཀུན་ཀྱང་འབུལ་ལོ་རོལ་དུ་གསོལ། །འཁོར་ལོས་སྒྱུར་རྒྱལ་ལ་འོས་པའི། །རྒྱལ་སྲིད་རིན་ཆེན་རྣམ་པ་བདུན། །ཕྱོགས་རྣམས་ཀུན་ལས་རྣམ་རྒྱལ་བའི། །དོན་གྲུབ་བཀྲ་ཤིས་རྫས་དང་རྟགས། །རི་གླིང་ཁང་བཟང་རྣམ་མང་འགྲོ། །རིན་ཆེན་འབྲུ་སྨན་གོས་དང་རྒྱན། །མལ་ཆ་བཟའ་བཏུང་ལ་སོགས་པ། །ལོངས་སྤྱོད་འབྱོར་པ་མ་ཚང་མེད། །འདབ་ཆགས་གཅན་གཟན་རི་དྭགས་ནོར། །གོ་མཚོན་སྤྱན་གཟིགས་རྒྱ་མཚོ་བཅས། །མདོར་ན་ཤེས་བྱ་མཆིས་སོ་ཅོག །ཕུན་སུམ་ཚོགས་པས་ཁྱེད་རྣམས་བརྔན། །གཞན་ཡང་མཎྜལ་ཡིད་འོང་བ། །ལྷ་མའི་ཞལ་ཟས་ཡོངས་ཚོགས་པའི། །རབ་བརྗིད་མཚར་སྡུག་གང་གཟུགས་ལྔ། །བསྐང་དང་མཆོད་པའི་གཏོར་མའི་ཚོགས། །མདའ་དར་འཇའ་མདངས་རྣམ་བཀྲ་བའི། །རང་མཐུན་རྟེན་འབྲེལ་རྫས་བཏགས་སོགས། །ཕྱི་ནང་གསང་བའི་སྒྲུབ་རྫས་ཀུན། །དངོས་སུ་འབྱོར་དང་ཁྱད་པར་ནི། །སྔགས་དང་ཕྱག་རྒྱའི་ཏིང་ངེ་འཛིན།། རང་རྩལ་ཆེན་པོའི་རྣམ་སྤེལ་བའི། །ཕྱོགས་ཀྱི་འཁོར་ལོའི་ཁྱོན་བཀང་བ། །བླ་མེད་མཆོད་པའི་སྤྲིན་དཔུང་འབུལ། །སྡོམ་དང་དམ་ཚིག་རྣམ་དག་པས། །འཆལ་བའི་དྲི་མ་ཀུན་སྤངས་པ། །འཕགས་པ་དགྱེས་བྱེད་ཚུལ་ཁྲིམས་ཀྱིས། །སྨན་བཙུན་ཆེན་མོ་མཆེད་ལྔ་བསངས། །རྩ་རླུང་ཐིག་ལེར་གནད་བསྣུན་པས། །མ་དག་སྙིགས་མའི་ཁམས་སངས་པ། །བདེ་ཆེན་ཡེ་ཤེས་ཙཎྜ་ལི། །ཞིང་སྐྱོང་མཁའ་འགྲོ་རིགས་ལྔ་བསངས། །གནས་ལུགས་ཇི་བཞིན་བརྡལ་བ་ཡིས། །འཁོར་འདས་གཉིས་འཛིན་བློ་སངས་པ། །ཟུང་འཇུག་ཀུན་ཁྱབ་ཆོས་ཀྱི་སྐུ། །
རིགས་ཀྱི་ཡུམ་ཆེན་རྣམ་ལྔ་བསངས། །གྲུབ་མཆོག་གཉེན་གྱི་བཀའ་བཞིན་དུ། །དངོས་གྲུབ་ལྔ་ལྡན་ཆར་རྒྱུན་གྱིས། །སྒྲུབ་བརྒྱུད་ལོ་འབྲས་སྨིན་ལེགས་པས། །འགྲོ་བའི་བདེ་སྐྱིད་ཆེར་རྒྱས་འཚལ། །བདག་སོགས་དམ་པའི་ཆོས་སྒྲུབ་ལ། །ཕྱི་ནང་འགལ་རྐྱེན་མཐའ་དག་ཞི། །ལམ་རིམ་མཐར་ཕྱིན་ཚེ་གཅིག་ཏུ། །འབྲས་བུ་མངོན་གྱུར་ཕྲིན་ལས་མཛོད། །དེ་ལྟར་བསངས་ནས་བསྟོད་པ་སོགས་རྗེས་ཀྱི་ཆོ་གའི་རིམ་པ་ལ་འཇུག་པར་བྱའོ། །ཞེས་པ་འདི་ནི་མཁྱེན་ལྡན་བླ་མ་དམ་པ་ཆོས་བསམ་དར་རྒྱས་ཀྱི་བཀས་བསྐུལ་བའི་ངོར། རྨོངས་པ་ངག་དབང་ཀུན་དགའ་བསྟན་འཛིན་གྱིས། གདན་ས་ཁྱད་འཕགས་རི་བོ་ཆེའི་འདབས་སུ་བྲིས་པའི་དགེ་བས་དོན་བརྒྱུད་བསྟན་པ་རིན་པོ་ཆེ་དར་ཞིང་རྒྱས་པ་ཡུན་རིང་དུ་གནས་པར་གྱུར་ཅིག། །། ༄། །སྤྲག་བཙན་བསང་མཆོད་བྱེད་པར་འདོད་ན་འདི་ལྟ་སྟེ། ཀྱཻ། ཇོ་བོ་འབྲོག་སྲས་ཐང་ལྷ་འབར། །བཙན་རྒོད་དྲག་པོ་མཐུ་བོ་ཆེ། །མཆོད་ཡོན་འབུལ་ལོ་དཔལ་ལྡན་བསྟོད། །སོ་སོར་ཕུད་དང་སྨན་གྱིས་མཆོད། །བཤམས་པའི་བསང་མཆོད་དམ་པ་འབུལ། །བསངས་ངོ་དགེ་བསྙེན་ཐང་ལྷ་བསངས། །དམག་དཔོན་རྡོ་རྗེ་འབར་བ་བསངས། །སྤྲག་གི་བཙན་རྒོད་ཆེན་པོ་ཡུམ་ཆེན་གུར་དཀར་སྨན་གཅིག་གཉན་བཙན་ཉན་སྟག་དམར་པོ་ལྷ་རྒོད་ཕྱག་རྗེ་ཆེན་པོ་དགྲ་ལྷ་རྡོ་རྗེ་ལེགས་པ༴ ལྷ་བཙན་ནི་ར་གཉེན་པོ་ཀླུ་བཙན་རྡོ་རྗེ་འབར་བ་བདུད་བཙན་ཀླུ་བདུད་ཆེན་པོ་བསངས། །བློན་པོ་བ་ཡན་ཆར་ཆེན་ཕྱི་བློན་བདུན་བརྒྱ་ཉི་ཤུ་ནང་བློན་སུམ་བརྒྱ་དྲུག་ཅུ་བཙན་དང་སྨན་གྱི་ཚོགས་རྣམས་བསངས། །སྒོ་བ་སྒོ་སྲུང་ལ་སོགས་དང་། །བྱ་གཅན་ལ་སོགས་སྤྲུལ་པའི་ཚོགས། །མདའ་ར་མདུང་ར་ལ་སོགས་པའི། །འཁོར་ཚོགས་མ་ལུས་ཐམས་ཅད་བསངས། ། བདུད་རྩི་ཅན་ཤིང་དུད་པས་བསངས། །རིན་ཆེན་ལ་སོགས་འདོད་ཡོན་ཚོགས། །ཞལ་ཟས་ཕྱེ་མར་མཆོད་པ་འབུལ། །འཁོར་བཅས་མཉེས་ཤིང་དགྱེས་པར་མཛོད། །བདག་ཅག་དཔོན་སློབ་འཁོར་བཅས་དང་། །རྒྱུ་འབྱོར་ཡོན་བདག་ཐམས་ཅད་ཀྱི། །བསམ་པ་སྒྲུབས་ལ་རེ་བ་སྐོངས། ། བར་དུ་གཅོད་པའི་དགྲ་བགེགས་ཐུལ།། ༈ བཤན་པ་དམར་པོའི་བསངས་མཆོད་འབུལ་བ་ནི། ཀྱཻ། སངས་རྒྱས་བསྟན་པ་སྲུང་བ་ཡི། །དམག་དཔོན་ཆེན་པོ་འཁོར་བཅས་ཀྱི། །སྐུ་གསུང་ཐུགས་ལ་མི་དགྱེས་པའི། །གྲིབ་སེལ་དམ་པའི་བསང་འདི་འབུལ། །བསང་ངོ་དམག་དཔོན་དགྲ་འདུལ་བསངས། །འགུགས་བྱེད་གསོད་བྱེད་ལ་སོགས་པའི། །བཤན་པའི་འཁོར་ཚོགས་མ་ལུས་བསངས། །བདུད་རྩི་ཅན་ཤིང་དུད་པས་བསངས། །ཕྱེ་མར་ལ་སོགས་མཆོད་པའི་རྫས། །དངོས་འབྱོར་ཡིད་ཀྱིས་སྤྲུལ་འདི་འབུལ། །ཕས་ཀྱིས་བྱད་སྟེམས་ལ་སོགས་པའི། །སྐུ་གསུང་ཐུགས་ལ་ཉེས་བྱུང་རྣམས། །བསངས་ཀྱི་མཆོད་པས་དག་གྱུར་ཅིག །ཕྱིན་ཆད་ཉེས་པས་མི་གོས་ཤིང་། །མཐུ་སྟོབས་རྫུ་འཕྲུལ་དཔག་མེད་པས། །བསྟན་པ་བཤིག་པའི་དགྲ་བགེགས་རྣམས། །བསད་དབྱེ་བསྐྲད་བཅིང་རྨོངས་རིང་དང་། །སྨྱོ་འབོགས་བརྒྱལ་སོགས་ཕྲིན་ལས་དང་། །ཡིད་ལ་འདོད་པའི་དོན་ཀུན་སྒྲུབས། །བཅོལ་བའི་ཕྲིན་ལས་གཡེལ་མེད་མཛོད། །སྤྲག་བཙན་ལ་གཏོར་མ་འབུལ་བ་ནི། ཀྱཻ། ཇོ་བོ་དགེ་བསྙེན་ཆེན་པོ་ལ། །དབུས་ཀྱི་གཏོར་ཆེན་ཟུར་གསུམ་རྩེ་བརྒྱ་འབུལ། །ཡུམ་ཅིག་གུར་དཀར་སྨན་མོ་ལ། །རྒྱབ་ཀྱི་སྨན་ཏིང་བཤོས་བཅས་འབུལ། །བཙན་རྒོད་གཉན་སྟག་དམར་པོ་ལ། །གཡས་ཟུར་བཙན་བཤོས་འབར་བ་འབུལ། །རྩལ་ལྡན་ཕྱག་གྱ་ཆེན་པོ་ལ། །གཡོན་ཟུར་བཙན་བཤོས་འབར་བ་འབུལ། །ཨ་ཇོ་རྡོ་རྗེ་ལེགས་པ་ལ། །ར་གཡག་ཁམས་པ་རུ་རིང་འབུལ། །དེ་ཡི་བཀའ་འཁོར་བཙན་རྣམས་ལ། །ར་རུ་འཕྲད་བཅས་གདེང་གཉིས་འབུལ། །ལྷ་བཙན་ནི་ར་གཉེན་པོ་ལ། །མདུན་གྱི་མཁར་ཐབས་རྩེ་རྒྱལ་འབུལ། །ཀླུ་བཙན་རྡོ་རྗེ་འབར་བ་ལ། །ཤར་ལྷོའི་བཙན་བཤོས་ཟུར་གསུམ་འབུལ། །གློ་བུར་བདུད་བཙན་ཆེན་པོ་ལ། །ལྷོ་ནུབ་བཤོས་མདུང་རིང་མོ་འབུལ། །བློན་པོ་བ་ཡན་ཆར་ཆེན་ལ། །བྱང་ཤར་བཙན་བཤོས་དཔལ་ཆེན་འབུལ། །ནང་འཁོར་གཏོགས་པའི་བཙན་ཁྲོམ་ལ། །བཙན་ལུག་ངོ་དམར་མཚལ་མིག་འབུལ། །གུར་དཀར་སྨན་གྱི་འཁོར་རྣམས་ལ། །ནུབ་བྱང་སྨན་ཏིང་རྩེ་གཅིག་འབུལ། །ཕྱི་ཡི་བཙན་ཁྲོམ་ཐམས་ཅད་ལ། །གཙང་མའི་ཐེབས་ཀྱུ་བརྩེགས་མ་འབུལ། །མཆོད་དོ་འབུལ་ལོ་ད་ཡར་གསོལ། །དམ་རྫས་གཏོར་མ་འདི་བཞེས་ལ། །སྔར་བསྒྲུབས་ལས་ཀྱི་གཏང་རག་ཡིན། །ད་ཡང་ལས་བསྒྲུབ་ཞུ་གསོལ་ཡིན། །ད་ལྟ་ལས་ཀྱི་གཉེར་ཟས་ཡིན། །དགྱེས་པ་ཆེན་པོར་བཞེས་སུ་གསོལ། །བཅོལ་བའི་ཕྲིན་ལས་འགྲུབ་པར་མཛོད། །རྡོ་རྗེ་འབར་བ་ཨ་ཛཿལི་པ། མ་ཡ་ཛཿཛཿ
མ་མ། རུ་རུ། བྷྱོ་བྷྱོ། ཁ་ཁཱ། ཁི་ཁཱི། ཁུ་ཁཱུ། དྲིལ་དྲིལ། ཙནྡྲ་པྲ་མ་ནི་དྷ་ར་དྷ་ར་ཛཿཛཿ ཞེས་སྔགས་ཀྱིས་གཏོར་མ་ཕུལ། ཆོས་རྗེ་མི་གཡོ་མགོན་པོའི་མཛད་པའི་སྤྲག་བཙན་གྱི་བསང་ནི་གཏོར་མ་གཙང་སར་བསྐྱལ་ཏེ་དར་འཕྱར་དུང་འབུད་དེ་འདི་སྐད་དོ།། ཀྱཻ། ཇོ་བོ་ཆེན་པོ་སྤྲག་གི་བཙན་རྒོད། འབྲོག་གི་འབྲོག་ཕུག་ཐང་ལྷ་འབར་བ། ཡུལ་ལྷའི་གཙོ་བོ་བཙན་གྱི་རྒྱལ་པོ། སྡེ་བརྒྱད་ཀྱི་དམག་དཔོན། རྡོ་རྗེ་ཀུན་སྐྱོབ། སྟོབས་ཆེན་མི་ཐུབ་ལྷ་ཡི་དགེ་བསྙེན་ཆེན་པོ་རྡོ་རྗེ་འབར་བ་ཁྱོད་ལ་ཡུམ་གུར་ཀུམ་སྨན་ཅིག་མ་ལ་སོགས་པ་ཕྲ་མན་གྱིས་བསྐོར་བ། གཉན་སྟག་དམར་པོ་ལ་སོགས་པ་གཉན་བཙན་གྱི་འཁོར་གྱིས་བསྐོར་བ། འཆར་ཆེན་ཆེན་པོ་ལ་སོགས་ཡུལ་བཙན་གྱི་འཁོར་གྱིས་བསྐོར་བ། དགྲ་ལྷ་རྡོ་རྗེ་ལེགས་པ་ལ་སོགས་པ་དགྲ་ལྷའི་འཁོར་གྱིས་བསྐོར་བ། ནི་ར་གཉེན་པོ་ལ་སོགས་པ་ལྷ་བཙན་གྱི་འཁོར་གྱིས་བསྐོར་བ། རྡོ་རྗེ་འབར་བ་ལ་སོགས་པ་ཀླུ་བཙན་གྱི་འཁོར་གྱིས་བསྐོར་བ། ཀླུ་བདུད་ཆེན་པོ་ལ་སོགས་པ་བདུད་བཙན་གྱི་འཁོར་གྱིས་བསྐོར་བ། བ་ཡན་མར་ཆེན་ལ་སོགས་པ་ནང་བློན་ཕྱི་བློན་སུམ་བརྒྱ་དྲུག་ཅུ་བདུན་བརྒྱ་ཉི་ཤུས་བསྐོར་བ། གཞན་ཡང་རྒྱ་སྟག་གཡས་སུ་འགྱིང་བ། གཟིག་ཆེན་གཡོན་དུ་འཕྱང་བ། སྤྱང་ཐང་མདུན་དུ་རྒྱུག་པ། དུང་ཕོ་དུང་མོ་རྒྱན་སྤྲས་ཕྱི་ལ་འདུར་བ། གཡུ་འབྲུག་སྔོན་མོ་མེ་འབར་བ། ཁ་ནས་ཐོག་སེར་འབེབས་པ། སྟེང་དུ་ལྡིང་བའི་བྱ་ཁྲ་བྱ་རིགས་ལ་སོགས་འཁོར་དང་བཅས་པ་ཐམས་ཅད་ལ། བསངས་མཆོད་དམ་པ་འབུལ་བ་ནི། གཙང་ཞིང་གཙང་མར་སྦྱར་བའི་མཆོད་སྦྱིན་གྱི་གཏོར་མ་རྒྱ་ཆེན་པོ། རྒྱན་དམ་པ་དང་ལྡན་པ། དྲི་དམ་པ་དང་ལྡན་པ། རོ་དམ་པ་དང་ལྡན་པ། རེག་བྱ་དམ་པ་དང་ལྡན་པ་འདི་དག་བསྔོའོ། །མཆོད་དོ། །འབུལ་ལོ། །གསོལ་ལོ། །གཞན་ཡང་དཀར་མཆོད་འོ་ཞོས་མཆོད། མངར་མཆོད་སྦྲང་རྒྱུན་གྱིས་མཆོད། ཕྱེ་མར་གསུར་གྱིས་མཆོད། དམར་མཆོད་ཤ་སྣས་མཆོད། གསེར་སྐྱེམས་ཕུད་ཀྱིས་མཆོད། སྣང་སྲིད་མདོས་ཀྱིས་མཆོད། སྔར་བྱས་ལས་ཀྱི་གཏང་རག་ཡིན། །ད་ལྟ་ལས་ཀྱི་གཉེར་ཟས་ཡིན། །དགྱེས་པ་ཆེན་པོས་བཞེས་སུ་གསོལ། །རྡོ་རྗེ་འབར་བ་ཨ་ཛ་ལི་སོགས་ཀྱི་འབུལ། དགེ་བསྙེན་ཆེན་པོ་འཁོར་དང་བཅས་པ་ལ་ཞུ་ཞིང་གསོལ་བ་ནི། སྔོན་མཁན་པོ་ལྷུན་གྱི་གྲུབ་པའི་ཤེས་རབ། བདེ་གཤེགས་ཕག་མོ་གྲུ་པ། ཆོས་རྗེ་སྟག་ལུང་ཐང་པ། རྗེ་བཙུན་སངས་རྒྱས་དབོན། མཚུངས་མེད་མི་གཡོ་མགོན་པོ། གྲུབ་པའི་དབང་ཕྱུག་ཀརྨ་བསྟན་འཕེལ་ལ་སོགས་པ་རྣམས་ཀྱིས་སྤྱན་སྔར་ཁས་བླངས་དམ་བཅས། རང་རྟགས་སྲོག་གི་སྙིང་པོ་ཕུལ་བ་ལྟར། རྣལ་འབྱོར་པ་བདག་ཅག་དཔོན་སློབ་ཡོན་མཆོད་འཁོར་དང་བཅས་པ་རྣམས་ཀྱིས་བོས་པའི་དུས་སུ་སྙན་མ་སྲ། བྱིན་པའི་ཟས་ཟོ། མངག་པའི་ལས་གྱིས། ཅི་བསམ་པའི་དོན་སྒྲུབས། ཉིན་གྱི་བྱ་ར་གྱིས། མཚན་གྱི་མེལ་ཚེ་གྱིས། ཡག་དང་སྤྲོད། ཉེས་དང་བསྣོལ། སྔོན་ནས་བསུས། རྒྱབ་ནས་སྐྱོར། སྡང་བྱེད་ཀྱི་དགྲ་སོད། གནོད་བྱེད་ཀྱི་བགེགས་ཐུལ། མགོ་གང་གི་ཡར་བསྟོད། ཁྲོམ་ལ་དར་ཕྱོར། གང་ལ་དགོས་པའི་ཤགས་ཐོབ། ལེགས་ཉེས་ཀྱི་བཏང་ཟུང་། ཁ་འཛིན་དང་དཔུང་གཉེན་དམ་པ་མཛོད། སངས་རྒྱས་ཀྱི་བསྟན་པ་སྲུངས། དཀོན་མཆོག་གི་དབུ་འཕང་བསྟོད། དགེ་འདུན་གྱི་སྡེ་སྐྱོངས། བདག་ཅག་དཔོན་སློབ་རྣམས་ཀྱི་ཚེ་དང་བསོད་ནམ་དཔལ་དང་འབྱོར་པ་སྙན་གྲགས་ཐམས་ཅད་ཟླ་བ་ཡར་ངོ་བཞིན་གོང་ནས་གང་དུ་འཕེལ་བར་མཛད་དུ་གསོལ། དགེ་བསྙེན་ཇག་པ་མེ་ལེན་གྱི་གཉེར་གཏད་གསང་བ་མཛོད་ཀྱིས་གཟེ་མ་ནི་ཇག་བསྟོད་ལྟར། ཀྱཻ། དགེ་བསྙེན་རྡོ་རྗེ་དགྲ་འདུལ་ཁྱོད། །བསྟན་སྲུང་ཀུན་གྱི་ཕྲིན་ལས་པ། །སྔོན་ཆད་ཚུལ་བཞིན་མ་འཚལ་བས། །སྤང་སེམས་སྡང་སྨྲས་མ་ལགས་ཀྱང་། །ཐུགས་འགལ་རྩུབ་འགྱུར་འབྱུང་དོགས་ནས། །གསོལ་མཆོད་ཕྱི་བཤོལ་བྱས་སོགས་བཤགས། །བདག་ཅག་བརྗེད་ངས་ལེ་ལོ་ཆེ། །མཆོད་གཏོར་ལོ་ཟླར་འགྱངས་པ་དང་། །གཙང་སྦྲ་ཆུང་སོགས་བཟོད་པར་གསོལ། །ད་ནི་འདོད་པའི་དོན་གསོལ་བ། །སྔོན་ཚེ་བླ་མ་བརྒྱུད་པ་ཡི། །སྤྱན་སྔར་ཁས་བླང་དམ་བཅས་བཞིན། །བཀའ་དང་དམ་ལས་མ་འདའ་བར། །བཤད་སྒྲུབ་བརྒྱུད་པའི་སྲོལ་འཛིན་པའི། །རྣལ་འབྱོར་བདག་ཅག་འཁོར་བཅས་ཀྱིས། །བསམ་པ་སྒྲུབས་ལ་རེ་བ་སྐོངས། །དཀོན་མཆོག་མཆོད་རྫས་དཀོར་ནོར་རྣམས། །དམ་ལྡན་ཁྱེད་ལ་གཉེར་གཏད་དེ། །སྲུང་སྐྱོབ་མེལ་ཚེ་བྱ་ར་མཛོད། །གནོད་བྱེད་དགྲ་བོས་འཕྲོག་བཅོམ་ན། །མངགས་པའི་དུས་སུ་བང་མ་བུལ། །ལྷ་ཀླུ་བདུད་བཙན་དམག་དཔུང་བསྐུལ། །མཁའ་འགྲོ་མོ་སྐྱོང་རྒྱབ་བརྟེན་མཐུས། །ཁྱོད་ཀྱིས་མི་ཐུབ་སུ་ཡང་མེད། །དམ་ཉམས་དགྲ་བོ་ཕུང་བར་གྱིས། །དཀོན་མཆོག་དབུ་འཕང་ཁྱོད་ཀྱིས་བསྟོད། །བཅོལ་བའི་ལས་རྣམས་གཡེལ་མེད་བསྒྲུབ།། ཀྱཻ། དགེ་བསྙེན་ཆེན་པོ་རྔམ་བརྗིད་གཏུམ་པའི་ཞལ། །སྐུ་མདོག་དམར་པོ་ཉི་འོད་འབུམ་པ་ཡི། །ཕྱག་གཡས་མདུང་དམར་ཚངས་པའི་གནས་སུ་བསྒྲེངས། །གཡོན་པས་བསྟན་དགྲའི་དོན་སྙིང་ཞལ་དུ་གསོལ། །གསེར་ག་གཡུས་བརྒྱན་རྟ་དམར་རླུང་ལྟར་རྒྱུགས། །རྣམས་ཀུན་སངས་རྒྱས་བསྟན་པའི་བྱ་ར་མཛད། །མདུན་དུ་འགུགས་བྱེད་བཤན་དམར་རྔམ་སྒྲ་སྒྲོགས། །གཡས་སུ་སྒྲོལ་བྱེད་ནག་པོ་ལིངས་སེ་ལེང་། །གཡོན་དུ་སྲོག་གཅོད་དམར་ནག་བསྭོ་སྒྲ་འབྱིན། །རྒྱབ་ཏུ་བ